Naka: Kritiek, maar bestendig | Netwerk24
Deur Christiaan du Plessis 12 Desember 2018 15:34
Die oud-Springbok Naka Drotské is Dinsdag omstreeks 23:00 in die waakeenheid van die Mediclinic Bloemfontein opgeneem.
Hy het gekla dat sy kop deurmekaar voel en bloedtoetse is gedoen, sê Ian Cameron, AfriForum se hoof van gemeenskapsveiligheid. Dit is nog nie duidelik wat fout is met hom nie.
Cameron het telefonies met Tinus, Naka se broer, gepraat.
Volgens Cameron hou Tinus hom op die hoogte en is Naka steeds in 'n kritieke toestand in die waakeenheid. Sy vrou, Marzanne, en sy vriend, Os du Randt, is by hom. Sy en Tinus kon nie Woensdagmiddag vir kommentaar bereik word nie.
Dit is nie te sê dat dit môre nog so gaan wees nie.
Marietjie Gericke berig Barbara Steenkamp, die hospitaal se woordvoerder, het bevestig dat Naka Dinsdagaand in 'n kritieke toestand opgeneem is.
Hoewel hy kritiek siek is, is sy toestand bestendig nadat sy toestand Woensdag gestabiliseer is.
"Dit is nie te sê dat dit môre nog so gaan wees nie. Hy is opgeneem met massiewe dermkanaalbloeding wat gelei het tot hipovolemiese skok. Hy kry nou bloed. Hy het volwasse respiratoriese noodsindroom met longinfeksie waarvoor hy gesedeer en geventileer word. Verskeie van sy organe is aangetas," sê Steenkamp in 'n verklaring.
Tinus het vroeër per WhatsApp aan Hanti Otto gesê die familie waardeer die goeie wense en gebede van die publiek, maar hulle gaan in die stadium nie met die media praat nie.